ועדת הפנים והגנת הסביבה, כנסת 23, פרוטוקול מספר 50, 2020-08-11 12:03

מיכל (מיקי) חיימוביץ': צוהריים טובים, אנחנו פותחים כאן דיון של ועדת הפנים והגנת הסביבה.

מיכל (מיקי) חיימוביץ': אנחנו דנים היום בסוגיה כואבת במיוחד שהיא סחר בנשים לשם זנות.

מיכל (מיקי) חיימוביץ': הסחר בנשים במתכונת הנוכחית שלו מתקיים בישראל בערך מראשית שנות ה-90' של המאה הקודמת.

מיכל (מיקי) חיימוביץ': זו תופעה נוראית שקשורה למרבה הצער בתהליכים גלובליים וגם מקומיים.

מיכל (מיקי) חיימוביץ': היא הושפעה בהרבה מאוד, לפחות בחלק הזה של העולם, מהתפרקות הגוש הקומוניסטי לשעבר שבאמת יצר מצב שבו הרבה מאוד נשים נאלצו למצוא לעצמן איזושהי דרך של אמצעי קיום במאבק ההישרדות הקשה שלהן.

מיכל (מיקי) חיימוביץ': אני חייבת להגיד כאן היום, חשוב לציין שמדינת ישראל עשתה צעד חשוב והיסטורי בכל הנושא הזה של זנות.

מיכל (מיקי) חיימוביץ': בדצמבר 2018 אושר בכנסת חוק איסור צריכת זנות שנכנס לתוקף ממש לאחרונה, ב-10 ביולי 2020.

מיכל (מיקי) חיימוביץ': החוק מטיל קנס על צריכת מעשי זנות ועל ניסיון לצרוך זנות, אבל לצערנו הרב התופעה הזאת עדיין קיימת, וגם התופעה של סחר בנשים לשם זנות.

מיכל (מיקי) חיימוביץ': הדרך שבה בדרך כלל נכנסות אותן נשים, היו שנים שהן עברו דרך סיני ברגל.

מיכל (מיקי) חיימוביץ': היו שנים שכמובן בדרך הים, דרך ספינות וגם כמובן דרך נמלי התעופה שלנו.

מיכל (מיקי) חיימוביץ': מסתבר, כך אני מבינה, שאנחנו כאן חווים איזושהי תופעה שדווקא שדה התעופה דרומי של מדינת ישראל הפך להיות איזשהו שער כניסה לנשים שנכנסות לכאן כתיירות, ונסחרות ומנוצלות לזנות במדינה, אז אנחנו כאן באמת כדי לבדוק את היקף התופעה ומה אפשר לעשות על מנת באמת למנוע אותה.

מיכל (מיקי) חיימוביץ': נתחיל איתך, יוזמת הדיון הזה, חברת הכנסת תהלה פרידמן, בקשה.

תהלה פרידמן: פעמיים תודה רבה גבירתי, גם כיושבת-ראש וגם כחברת נשיאות הכנסת שאישרה את ההצעה.

תהלה פרידמן: אני אתחיל במשהו אישי.

תהלה פרידמן: בשנת 2002 הייתי מתמחה במשרד המשפטים.

תהלה פרידמן: מדינת ישראל חטפה אז דוח קשה מאוד ממחלקת המדינה האמריקאית על סחר בנשים, וכל המערכת נכנסה לאיזושהי טלטלה של טיפול בנושא ובאמת נעשו המון המון צעדים, אבל סחר בנשים זה קצת כמו עצי הבאובב ב"הנסיך הקטן", כאילו אם לא מנקשים כל הזמן, אם לא מפתחים כל הזמן, אז זה חוזר וגדל.

תהלה פרידמן: הטריגר לדיון הזה, בשנת 2019 ניתן פסק דין כנגד אחד הסרסורים, כנגד אחד הסוחרים ושם הוא מספר איך הוא היה מביא בנות לזנות.

תהלה פרידמן: הן עבדו בפועל במרכז וצפון הארץ.

תהלה פרידמן: הוא היה מביא אותן דרך שדה התעופה בעובדה, מה שהוא היום רמון, וזה עורר איזה נורה אדומה של רגע, בואו נבדוק שנייה מה קורה.

תהלה פרידמן: יש פה כמה שאלות ובעצם זה מה שאנחנו רוצים להבין.

תהלה פרידמן: קודם כל נתונים.

תהלה פרידמן: הנתונים האחרונים שיש לנו הם משנת 2018 כששדה התעופה עוד היה עובדה, עכשיו הוא רמון.

תהלה פרידמן: כמה נשים, סורבה להן כניסה בגלל חשד שהן קורבנות סחר?

תהלה פרידמן: מה הנהלים בשדה התעופה?

תהלה פרידמן: האם יש מתורגמנים שיודעים לתשאל נשים בשפתן?

תהלה פרידמן: האם כשחושדים באישה שהיא קורבן סחר, לא רק ישר מגרשים אותה או מזמינים משטרה ועושים תשאול?

תהלה פרידמן: בסוף המטרה שלנו היא לעצור את שרשרת ההדבקה.

תהלה פרידמן: בסוף זה הנקודה.

תהלה פרידמן: אם תפסו אישה והחזירו אותה חזרה, אם לא תפסנו מי הסרסור, איך זה נעשה, לא התקדמנו הרבה.

תהלה פרידמן: זה שדה תעופה חדש ובעצם מה שאנחנו רוצים לבדוק זה איך הוא מתמודד עם הדבר הזה, מתוך הבנה כמו שאמרתי, שזה אתגר תמידי.

תהלה פרידמן: ברגע שלא מפקחים, זה גדל.

מיכל (מיקי) חיימוביץ': לא עושים מבצע ואז שולחים.

תהלה פרידמן: בדיוק.

תהלה פרידמן: הדבר האחרון הוא שהשמיים שלנו סגורים כרגע.

תהלה פרידמן: הם יפתחו בקרוב, אני מקווה, אבל זה שהם סגורים זה דווקא הזדמנות טובה להיערך לטובת הדבר הזה.

תהלה פרידמן: הדיון הזה, בעצם מטרתו לפנות לגופי הממשלה הרלוונטיים ולקבל מהם נתונים.

מיכל (מיקי) חיימוביץ': מאה אחוז, תודה רבה.

מיכל (מיקי) חיימוביץ': חבר הכנסת רם בן ברק.

רם בן ברק: קודם כל אני מברך על הדיון.

רם בן ברק: אני חושב שסחר בנשים וסחר בבני אדם זה אחד הדברים המזוויעים ביותר שיש, ואני חושב שבעקבות הדיון הזה שווה אולי גם לעשות דיון ולראות איך מדינת ישראל מתמודדת עם התופעה הזאת בכלל.

רם בן ברק: לצערי הרב אנחנו מדינה שהדבר הזה מאוד שגשג בה וצריך לראות שמטפלים בזה ונותנים לזה את התשומות הנכונות.

רם בן ברק: בהחלט תופעה מזוויעה.

רם בן ברק: אני מברך על הדיון.

רם בן ברק: זה בהחלט זמן נכון להיערך אבל צריך לראות מה עושים אחרי זה בסופו של דבר.

מיכל (מיקי) חיימוביץ': חבר הכנסת יוראי להב הרצנו, קודם כל ברוך הבא לוועדה.

מיכל (מיקי) חיימוביץ': זאת פעם ראשונה, אני חושבת.

יוראי להב-הרצנו: לא, פעם שנייה.

יוראי להב-הרצנו: היה דיון משולב.

מיכל (מיקי) חיימוביץ': נכון, בוועדת הכלכלה.

יוראי להב-הרצנו: אני שמח להיות בלעדית פה פעם ראשונה ואני שמח שזה הדיון שאני בוחר לפתוח פה, כי זה דיון מאוד חשוב ותודה רבה לחברת הכנסת פרידמן שהעלתה אותו.

יוראי להב-הרצנו: אני דווקא מתחבר בנקודת הקצה.

יוראי להב-הרצנו: מאחר וזאת תופעה מצטערת שקורית כבר כמה שנים, בסופו של תהליך אותן נשים שמוברחות לישראל ועוברות פה תופת של זנות במהלך השנים, מוצאות את עצמן אחרי עשר שנים בסטטוס ארעי ומגורשות אחרי שהן נוצלו פה במשך שנים רבות, חזרה לארץ מוצאן לאחר שהן מובאות פה בגיל שהן מתחילות פה בעצם את חייהן הבוגרים.

יוראי להב-הרצנו: אני באופן אישי גם טיפלתי בפנייה של מישהי שנוצלה כזונה ואחרי עשר שנים ביקשו לגרש אותה, וכל שנה היא צריכה להגיש פעם אחר פעם בקשה למעמד קבע בישראל.

יוראי להב-הרצנו: אני חושב שדווקא אנחנו בתור מדינת ישראל כמדינת העם היהודי צריכים לגלות רגישות מיוחדת לנושא הזה ולראות, א', איך אנחנו מונעים את התופעה הזאת מלהישנות כאן, ו-ב', איך אנחנו מבטיחים את הטיפול הראוי ואת השיקום הראוי באותן נפגעות לאחר שהתופת הזאת מסתיימת בישראל, בתוך המדינה.

מיכל (מיקי) חיימוביץ': אתה מעלה פה סוגיות גדולות וחשובות שאני לא בטוחה שאנחנו נספיק לעסוק בהן היום כי אנחנו עוסקים היום בדיון מהיר.

מיכל (מיקי) חיימוביץ': אנחנו ננסה היום באמת להתמקד בנקודה הזאת של איך אנחנו לפחות מונעים את הכניסה, כי אם אנחנו נמנע את הכניסה, אז אנחנו נמנע גם את ההמשך, את הניצול ואת העוול שנגרם להן.

מיכל (מיקי) חיימוביץ': נמצאת איתנו כאן באופן אישי איילת דיין ממטה המאבק בסחר בנשים.

איילת דיין: תודה רבה על הדיון הזה.

איילת דיין: הסחר בנשים קיים בישראל לאורך כל השנים.

איילת דיין: בעצם בסוף 2018 פעם אחרונה שקיבלנו נתונים על כמה נשים מסורבות.

איילת דיין: הדבר השני הגדול שקרה בסוף 2018 זה הכניסה של שדה התעופה רמון.

איילת דיין: כשדיברנו על עובדה, קיבלנו הרבה מידע על מה שקורה בעובדה, שאפילו מגיעים לפעמים מטוסים שלמים מלאים בנשים, ובאותו זמן בעובדה לא הייתה יחידת משטרה ולא היה גם מתקן מסורבים.

איילת דיין: רמון פועל כבר יותר משנה.

איילת דיין: המטרה היא להבין איך אנחנו קוטעים את שרשרת הסחר, איך מכשירים את הבקרים לזהות את אותן נשים.

איילת דיין: גם צריך להבין שאם בשנה יש 300 נשים שמסורבות כניסה, זה אומר שיש עוד מאות אחרות שהצליחו לחדור, כי אחרת לסוחרים זה לא היה משתלם.

מיכל (מיקי) חיימוביץ': ממי אתם מקבלים את הנתונים?

איילת דיין: הנתונים האלה זה נתונים רשמיים של רשות ההגירה והאוכלוסין שהם נתנו גם בדוח הרשמי וגם בדיונים קודמים שהיו בכנסת על כמויות הנשים שמסורבות כניסה בחשד לזנות.

איילת דיין: השאלה הראשונה זה איך באמת דואגים לזהות אותן, והדבר השני זה מה עושים.

איילת דיין: הגיעה אישה כזאת שזוהתה כבר כחשד לקורבן, האם פשוט מחזירים אותה?

איילת דיין: האם מעבירים אותה לידי תחנת משטרה ברמון?

איילת דיין: האם תחנת המשטרה ברמון יודעת להתמודד עם זה, לחקור אותה, לתשאל אותה ובעצם להגיע לסוחר?

איילת דיין: עבור הסוחר, אוקיי, אז אותה תפסו ותבוא אחרת.

איילת דיין: אנחנו צריכים למצוא את הסוחרים ולקטוע את זה שם ולהפוך את זה ללא משתלם עבורם להמשיך להביא נשים.

מיכל (מיקי) חיימוביץ': מי שעושה את האכיפה במקרה הזה, זה גם רשות האוכלוסין או שגם המשטרה מעורבת פה בשדה התעופה?

איילת דיין: בוודאי שהמשטרה צריכה להיות מעורבת כי רשות ההגירה והאוכלוסין יכולה להגיד אוקיי, היא חשודה ואנחנו מסרבים אותה, אבל מי שצריך לעשות לה חקירה אחר כך כדי למצוא את הסוחר הזה, זה המשטרה.

איילת דיין: צריך לראות מה נהלי העבודה המשותפים ביניהם כשמגיעה מסורבת כזאת, איך הם מעבירים את המידע למשטרה ומה המשטרה עושה איתו הלאה.

מיכל (מיקי) חיימוביץ': אני מבינה.

מיכל (מיקי) חיימוביץ': יש איתנו את יגאל דוכן, ראש מינהל ביקורת גבולות.

מיכל (מיקי) חיימוביץ': שלום לך, צוהריים טובים אדוני.

יגאל דוכן: שלום לכם, צוהריים מצוינים.

מיכל (מיקי) חיימוביץ': האם אתה יכול לתת לנו נתונים עדכניים לגבי מספר הנשים שנכנסו, כמה סורבו, את כל מימדי התופעה כפי שאתם רואים אותה?

יגאל דוכן: הנושא הוא נושא חשוב כשלעצמו ולכן אנחנו גם לקחנו את זה לתשומת ליבנו לפחות בשנים האחרונות בכל מה שקשור לנושא של הכשרת הבקרים.

יגאל דוכן: הבקרים לצורך העניין קיבלו ומקבלים גם הכשרה בקורס הבסיסי שלהם בנושא הזה של סחר בבני אדם.

יגאל דוכן: היו הכשרות נוספות על ידי הממונה בנושא של סחר של בני אדם ברשות האוכלוסין, במיוחד באילת.

יגאל דוכן: היו שם יומיים שלמים, ככה שהכשירו את כל הבקרים.

יגאל דוכן: מעבר לכך היו עוד שלושה ימי עיון מעמיקים לטובת אותם בעלי תפקידים שעושים תשאול לעומק לאותן נשים.

יגאל דוכן: צריך להבין קצת את הקונסטלציה.

יגאל דוכן: מדינת ישראל בעצם דוגלת במדיניות של ביטול אשרות.

יגאל דוכן: מאחר ודוגלת במדיניות של ביטול אשרות, זאת אומרת שלצורך העניין הרבה מהאנשים שמגיעים לשדות התעופה גם בנתב"ג וגם ברמון, זה אנשים שאנחנו מקבלים את פניהם אמנם באדיבות ובצורה יפה אבל אף אחד לא בא עם איזשהו פתק ואומר לי, אני קורבן של סחר או אני עוסקת בזנות, לכן כשמתעורר איזשהו חשד אצל בקר הגבול לגבי כוונת הגעת אותה אישה או אותו גבר, כי גם גברים לצורך העניין הם קורבנות לסחר, מבוצע תשאול ואז מאמתים באמת את כוונת הגעתה.

יגאל דוכן: עכשיו לגבי נתונים.

יגאל דוכן: קיבלתם נתונים אתמול או היום, אני לא זוכר מתי הועבר לכם, אז רק בנתב"ג בשלוש השנים האחרונות סורבו לצורך העניין 1,080 נשים שהיו בסיטואציה של חשד לקורבן סחר.

יגאל דוכן: בין ה-1,080 נשים לצורך העניין, אם אנחנו מגלים שיש איזשהו קצה חוט במדינת ישראל, אנחנו מעבירים את זה כמובן למשטרת ישראל לצורך הטיפול שלהם.

יגאל דוכן: יש קושי מאוד גדול לאתר את קצות החוט בתוך מדינת ישראל כי הן לא משתפות פעולה בנושא הזה, זה דבר ראשון, כמובן מהפחד המובן מהם, ודבר שני לצורך העניין, הן מתודרכות שלא לשתף פעולה.

יגאל דוכן: אותו דבר זה בנושא רמון.

יגאל דוכן: אני לא יודע למה התמקדו בדיון הזה רק בנושא רמון, כי ברמון אני לא ראיתי שום נתון שהוא יותר חמור מאשר בנתב"ג.

יגאל דוכן: לצורך העניין, בשלוש שנים האחרונות, 2018, 2019 ו-2020 בעצם אותרו בסך הכול שמונה נשים, שתיים היו בשנת 2018 כשזה היה עוד בעובדה, ועוד שש נשים שהיה סך הכול ברמון/עובדה.

מיכל (מיקי) חיימוביץ': אדוני, אני רואה בטבלה שיש לנו כאן, אם ניקח לדוגמא את שנת 2019, אז בנתב"ג סורבו 456 נשים וברמון ועובדה 600, כלומר כן יש שם הרבה יותר.

יגאל דוכן: נכון, אבל לא כל הנשים שמסורבות הן תחת הכותרת של סחר.

יגאל דוכן: תחת הכותרת של חשד להשתכרות ותחת הכותרת של הגעה ללא אשרות.

יגאל דוכן: יש הרבה סיבות ועילות לצורך הסירוב.

יגאל דוכן: אנחנו מתמקדים כרגע על הנושא של סחר.

יגאל דוכן: התבקשתי להעביר נתונים בחתך של מגדר בין גברים לנשים, אבל כשאנחנו לצורך העניין מסתכלים על הנושא הזה שנקרא סחר בבני אדם, אז היו בסך הכול שמונה נשים, אלא אם כן מישהו יבוא ויגיד לי שהיו אוטובוסים שלמים שהמתינו להם ונאספו נשים לצורך סחר בבני אדם.

יגאל דוכן: זה דבר אחד.

יגאל דוכן: דבר שני, צריך להבין, ויכולה גם להעיד על זה נציגת משרד המשפטים, הגב' דינה דומיניץ.

יגאל דוכן: דפוס ההתנהגות של הנשים הוא שונה מאשר בעבר.

יגאל דוכן: אם בעבר היו באות ומשתקעות פה והיו תופסים אותן בבתי בושת, היום הן באות לזמן מאוד קצר ויש קושי לאתר אותן.

יגאל דוכן: אם הן באות לתיירות והן מצהירות של תיירות והן מוכיחות שהן מגיעות לתיירות, מה קורה בעת שהייתן בארץ אני לא יודע, לכן צריך להבין שיש פה דפוסי התנהגות שונים לחלוטין מאשר מה שהיה בעבר.

יגאל דוכן: אם אנחנו מסתכלים בסך הכול הכללי על נושא של הנתונים שהועברו לכם, אז אתם רואים שאנחנו עוסקים במניעה ואנחנו עוסקים בזה בצורה מאוד טובה.

יגאל דוכן: גם הדוח של ארצות הברית וגם דוחות נוספים מעידים על זה שעלינו עליית מדרגה בנושא המניעה בנושא של סחר בבני אדם, כך שלבוא ולצייר עכשיו תמונה כל כך קשה כפי שהתפתח פה בתחילת הדיון, אני חושב שזה קצת רחוק ממה שכרגע מציגים, אלא אם כן אני טועה, ואם אני טועה, אז שיבואו ויציגו נתונים לאשורם, לא אמירה של אדם כזה או אחר.

מיכל (מיקי) חיימוביץ': אז אתה אומר בעצם בשורה התחתונה שדרך רמון נכנסו שמונה נשים שאתם איתרתם בוודאות שיש להן קשר לסחר בנשים?

יגאל דוכן: נכון.

מיכל (מיקי) חיימוביץ': מתוך ה-600.

יוראי להב-הרצנו: אחוז וחצי ממי שסורב לכניסה.

יגאל דוכן: נכון.

תהלה פרידמן: אבל זה כאילו עובדה מאוד מאוד חדה ביחס לעובדה.

מיכל (מיקי) חיימוביץ': וכל השאר סורבו כי הן נכנסו לארץ כדי לנקות פה או כדי לעבוד פה?

יגאל דוכן: מסיבות אחרות.

יגאל דוכן: זה מסיבות של השתכרות, מסיבות של עבודה שלא כחוק, מסיבות אחרות.

יגאל דוכן: אנחנו מסרבים יותר אנשים ממה שהצגתי לכם.

מיכל (מיקי) חיימוביץ': אני רק מסתכלת על הנתונים היבשים ואני אומרת לך שבאופן די ברור עולה מהם ששדה תעופה כל כך קטן כמו רמון, אם יש בו כאלה מספרים של סירוב, יש לי תחושה שיש שם איזושהי נטייה לגשת לשדה הזה אולי כי דווקא זה שדה שבו מועסקים בעיקר עובדים שהם חדשים יחסית בכל התחום הזה וזה הנחשב שדה פרוץ.

יגאל דוכן: העובדים שלנו הם עובדים ותיקים שעבדו בעובדה ובסך הכול הועתקו לרמון.

יגאל דוכן: אנחנו שמים בסך הכול את העובדים היותר בכירים.

מיכל (מיקי) חיימוביץ': אני יודעת מאיזשהו מידע שהגיע ללשכה שלי שרוב מוחלט של עובדי שדה התעופה רמון הם עובדים חדשים.

יגאל דוכן: ממש לא.

יגאל דוכן: אני לא יודע מאיפה הנתונים האלה.

יגאל דוכן: זאת אמירה שהיא לא נכונה.

יגאל דוכן: אנחנו הקפדנו לשים בשדה התעופה, בעילה שלצורך העניין רצינו להריץ את זה בצורה טובה ומהירה, שמנו את העובדים היותר בכירים והיותר ותיקים.

יגאל דוכן: האמירה הזאת לא נתמכת על ידי שום דבר.

מיכל (מיקי) חיימוביץ': הבנתי.

מיכל (מיקי) חיימוביץ': יש מצב בשדה התעופה רמון שבו כשיש עומס מאוד מאוד גדול, אתם נותנים לאנשים גם עם דרכונים זרים להיכנס עם דרכונים ביומטריים בלי בדיקה אישית ותשאול?

יגאל דוכן: לא.

מיכל (מיקי) חיימוביץ': אין מצב כזה?

יגאל דוכן: לא.

מיכל (מיקי) חיימוביץ': מעולם לא?

יגאל דוכן: אני אומר שאין מצב כזה.

יגאל דוכן: אין מצב כזה שדרכון ביומטרי של זר נכנס בעמדה ביומטרית.

מיכל (מיקי) חיימוביץ': לא קורה אף פעם.

יגאל דוכן: לא קרה.

יגאל דוכן: אם קורה אז משהו לא בסדר.

יגאל דוכן: ההנחיה ברורה לחלוטין, שלא מכניסים דרכונים ביומטריים בעמדות ביומטריות בכניסה.

מיכל (מיקי) חיימוביץ': ואם נביא פעם עדויות של דברים כאלה שקרו, מה תגיד על זה?

יגאל דוכן: אז נבדוק אותם.

יגאל דוכן: אני לא אומר שלא נבדוק אותם.

יגאל דוכן: נבדוק למה זה קרה, אבל לבוא ולהגיד את זה בצורה קטגורית, אני לא מקבל את זה.

מיכל (מיקי) חיימוביץ': אוקיי, בסדר, תודה רבה לך.

מיכל (מיקי) חיימוביץ': חבר הכנסת יוראי הרצנו, בבקשה.

יוראי להב-הרצנו: שלום לך, אמרת פה שתי אמירות סותרות.

יוראי להב-הרצנו: ראשית, שיש עליית מדרגה במאבק בסחר בזנות, שזה אני מבין.

יוראי להב-הרצנו: מצד שני אתה לא מזהה שום צורך בעליית מדרגה הזאת כי אין בכלל הברחת נשים דרך רמון.

יוראי להב-הרצנו: אם אתה אומר שאחוז וחצי מכל מי שסורב הוא סחר בנשים לצורך זנות, אין תופעה כזאת בכלל.

יגאל דוכן: אני לא הבנתי על מה אתה מדבר.

יגאל דוכן: אני אמרתי דבר נורא פשוט, א', עשינו מאמץ מאוד גדול כדי לתת מענה לתופעה הזאת.

יוראי להב-הרצנו: אבל אין תופעה לפי הדברים שלך.

יגאל דוכן: רגע.

יגאל דוכן: עם זאת, אנחנו לא מזהים כרגע תופעה כפי שאתה אומר לי, ברמון.

יגאל דוכן: לעומת זאת, בשער המרכזי של נתב"ג אתה יכול לראות שאנחנו עושים מאמץ מאוד רציני וגם מונעים בצורה מאוד טובה את המהלך הזה.

יגאל דוכן: מה הסתירה שאני אמרתי פה?

יוראי להב-הרצנו: אמרת שיש עליית מדרגה במאבק בתופעה שלא קיימת, לשיטתך.

יגאל דוכן: אני לא מבין את השאלה.

יגאל דוכן: תסביר מה השאלה.

יוראי להב-הרצנו: אין את החתך ביחס לנתונים בנתב"ג.

יגאל דוכן: רציתי להראות לכם, לאמירה שכביכול הבקרים לא מוכשרים, אז אני מראה - - -

מיכל (מיקי) חיימוביץ': אתה מקוטע.

מיכל (מיקי) חיימוביץ': אנחנו לא שומעים אותך טוב.

יגאל דוכן: עם זאת, ברמון אנחנו לא מזהים שם - - -

מיכל (מיקי) חיימוביץ': אתה פשוט מאוד מקוטע לנו.

מיכל (מיקי) חיימוביץ': לא הצלחנו להבין את כל המקטע האחרון של הדברים שלך.

יגאל דוכן: אמרתי שהייתה אמירה שכביכול הבקרים לא מוכשרים ולא מקבלים את ההכשרה, אז אנחנו מראים שבנתב"ג בסך הכול הבקרים מוכשרים, עושים את עבודתם נאמנה וגם הנתונים מראים על תהליך של מניעה מאוד רצינית.

יגאל דוכן: זה שכרגע כל הדיון מתמקד ברמון - - -

יוראי להב-הרצנו: בנתב"ג סורבו 1,080 נשים שנחשדו בזנות?

מיכל (מיקי) חיימוביץ': לא, בכלל שנחשדו במשהו, שהן מסורבות כניסה לישראל.

יגאל דוכן: לא, לא.

יגאל דוכן: רגע, רגע, בואו נעשה תיקון.

יגאל דוכן: אמרתי, כל הנתונים של נתב"ג זה נתונים שהוחשדו בסחר בנשים.

יגאל דוכן: לעומת זאת ברמון ביקשתם נתונים.

יגאל דוכן: שמונה נשים שעסקו - - -

יוראי להב-הרצנו: זה אומר שהתופעה לא קיימת ברמון.

יגאל דוכן: בסחר בנשים, זה הכול.

מיכל (מיקי) חיימוביץ': בסדר, תודה רבה לך.

יגאל דוכן: אני מודה ומתוודה - - -

מיכל (מיקי) חיימוביץ': אני מודה ומתוודה שאנחנו מתקשים לשמוע אותך כי אתה פשוט מקוטע.

מיכל (מיקי) חיימוביץ': אני מתנצלת, אבל פשוט אנחנו לא מצליחים להבין את מה שאתה אומר כי כל הזמן נקטע הקו ואנחנו לא מצליחים לשמוע משפט שלם, אז נודה לך בשלב הזה.

מיכל (מיקי) חיימוביץ': אם אלה הנתונים, זו בשורה טובה.

מיכל (מיקי) חיימוביץ': מאיר יצחק הלוי, ראש עיריית אילת.

מאיר יצחק הלוי: שלום גבירתי היושבת-ראש, תודה רבה שאת מאפשרת לי.

מאיר יצחק הלוי: אני בראשית הכול רוצה לדון בנושא הכול כך חשוב הזה.

מאיר יצחק הלוי: דיברתי בסוף שבוע שעבר עם חברת הכנסת תהלה פרידמן שיזמה את הדיון.

מאיר יצחק הלוי: בירכתי על היוזמה.

מאיר יצחק הלוי: אין ספק שזה נושא שצריך לטפל בו ביד קשה, והלנתי על הניכוס של האירוע לשדה רמון ולעיר אילת.

תהלה פרידמן: אני רוצה להגיד שהמילה אילת לא הופיעה בדיון.

מיכל (מיקי) חיימוביץ': אנחנו לא דיברנו על אילת.

מיכל (מיקי) חיימוביץ': אני גם רוצה להבהיר את זה, אדוני ראש העיר.

מיכל (מיקי) חיימוביץ': אין פה איזושהי האשמה או משהו שקשור לעיר אילת, אלא דווקא השער הדרומי הזה על פי טענות שנאמרו, הוא קל יותר.

מיכל (מיקי) חיימוביץ': הוא לא קשור לעיר אילת.

מאיר יצחק הלוי: גבירתי היושבת-ראש, את יודעת שאני רגיש מאוד לדימויה של העיר.

מיכל (מיקי) חיימוביץ': אני יודעת.

מיכל (מיקי) חיימוביץ': תאמין לי, אין לי מילה רעה להגיד על אילת.

מאיר יצחק הלוי: בכל מקום שאני אחשוב שנעשה לה עוול, אני אגיב.

מאיר יצחק הלוי: אני רוצה להגיד לכם, בדקתי את הנתונים.

מאיר יצחק הלוי: אני מכיר את העיר היטב.

מאיר יצחק הלוי: אני גם יודע מה אנחנו עושים כדי למנוע את תופעות הזנות בעיר אילת.

מאיר יצחק הלוי: אני ראש העיר הראשון שיצא במאבק ברור נגד אותם כרטיסי ביקור ונגד התופעות, ואני האיש שהזמין את ועדת הזנות לעיר אילת.

מאיר יצחק הלוי: לא פחדתי מהעניין.

מאיר יצחק הלוי: כשמנכסים פה אירוע שאין אחריו אמת, זה מטריד.

מאיר יצחק הלוי: בדקתי את הדברים והנתונים שקיבלתי מרשות ההגירה מלמדים שבשנים 2019 ו-2020 המסורבות כמו שנאמר, כאלה שאולי הגיעו לעסוק בזנות, מאומתות אם נרצה, בימים של הקורונה.

מאיר יצחק הלוי: מדובר בארבע נשים מתוך 100 ומשהו אלף טסים שנחתו בשדה רמון.

מאיר יצחק הלוי: אני גם הנחתי שמבן גוריון יש גם נחיתות של כאלה, אני לא יודע לדבר בנתונים אבל ודאי וודאי הם כפולים ומכופלים ולא ראיתי התייחסות לבן גוריון, לכן אני מגלה פה עודף של רגישות.

מאיר יצחק הלוי: אם אתם שואלים מה בכל זאת הפערים, אז אני אגיד לכם.

מאיר יצחק הלוי: אילת היא מקור שאליו רוצים לבוא לעבוד בעבודות בלתי מקצועיות, וכאלה אני מניח היו בין הנשים שהגיעו באותה קבוצה שמנתה 500 או 600, כמה שדיווח על כך יגאל, ולכן, א', אני מברך על הדיון.

מאיר יצחק הלוי: ב', אני מבקש לא לנכס אותו לטריטוריה ולאזור ולעיר כזו או אחרת.

מאיר יצחק הלוי: אין לזה שום קשר.

מאיר יצחק הלוי: אנחנו נהיה שותפים לכל מאבק שעניינו סחר באנשים.

מאיר יצחק הלוי: אני אגיד לך עוד משפט אחד, גבירתי היושבת-ראש.

מאיר יצחק הלוי: אנחנו יודעים על מעבר שהיה בסיני של קבוצות לא קטנות של נשים שהגיעו למדינת ישראל.

מאיר יצחק הלוי: אני מדגיש, למדינת ישראל.

מיכל (מיקי) חיימוביץ': לא לאילת.

מאיר יצחק הלוי: אין לאילת התלהבות יותר מאשר בכל עיר אחרת מתופעות פסולות שכאלה.

מאיר יצחק הלוי: הגיעו למדינת ישראל ופה באמת הן טופלו.

מאיר יצחק הלוי: הגדר בהחלט חסמה את הדברים וצריך לייצר את החסימות הראויות.

מאיר יצחק הלוי: אנחנו פה כנקודת קצה, האמיני לי, נעשה כל אשר ניתן כדי לגרום שהתופעה הקשה הזו תמוגר, תוקטן, תצטמצם עד כמה שרק ניתן.

מאיר יצחק הלוי: עד כאן.

מיכל (מיקי) חיימוביץ': אוקיי, תודה רבה.

מיכל (מיקי) חיימוביץ': תהלה, מי בעצם טוען את הטענה הזאת כלפי שדה התעופה רמון?

תהלה פרידמן: איילת, את רוצה לומר משהו?

איילת דיין: כן, אני אשמח להתייחס.

איילת דיין: אנחנו רואים פעם אחר פעם בכתבי אישום, בהחלטות שיפוטיות, שהסוחרים מנחים את הנשים להגיע לשדה הדרומי, מה שהיה פעם עובדה והיום רמון.

איילת דיין: יש לנו גם מידע שאספנו לאורך השנים, אבל לי הנתונים האלה אומרים משהו אחר לגמרי.

איילת דיין: אומרים לי, לא שהן לא מגיעות לרמון, שפשוט לא תופסים אותן ברמון, שהאכיפה בנתב"ג הרבה הרבה יותר טובה.

איילת דיין: יש המון טיסות ממזרח אירופה לשדה הדרומי ואם תפסו רק שמונה, אז כנראה שלא הצליחו לתפוס עוד.

מיכל (מיקי) חיימוביץ': בהחלט יכול להיות.

איילת דיין: זה מה שאני רואה מהנתונים.

איילת דיין: לא שהתופעה לא קיימת אלא שהאכיפה שם לא מספיק חזקה.

מיכל (מיקי) חיימוביץ': את מעלה שאלה מאוד מעניינת.

מיכל (מיקי) חיימוביץ': אדוני ראש העיר, אתה מבין שזה יכול להיות.

יגאל דוכן: סליחה, אני כופר במה שנאמר פה.

יגאל דוכן: קודם כל מה שנאמר פה, המשפט האחרון.

מיכל (מיקי) חיימוביץ': אתה כופר בזה לחלוטין.

מיכל (מיקי) חיימוביץ': אתה טוען ששער הכניסה הדרומי הוא לא "קל יותר".

יגאל דוכן: לא, אני כופר בזה שנאמר שהאכיפה בנתב"ג טובה יותר מאשר ברמון.

יגאל דוכן: אנחנו עושים את אותה אכיפה, מתנהלים באותה צורה.

יגאל דוכן: כבר אני אומר לצורך העניין, אם אתם חושבים שאנחנו תופסים את כולן, לא.

יגאל דוכן: אם אתן חושבות שכל אחת שמגיעה עם הנושא של הפתק שהיא אומרת, אני עוסקת בסחר בנשים, גם כן לא.

יגאל דוכן: מה שאנחנו מצליחים לאתר זה מה שאנחנו עושים, אבל לומר שאנחנו עושים פחות טוב, לא.

מיכל (מיקי) חיימוביץ': אתה עומד על כך שהבקרים בשדה התעופה רמון מוכשרים בדיוק באותה דרך ועברו את אותן הכשרות כמו הבקרים בנתב"ג?

יגאל דוכן: בהחלט.

תהלה פרידמן: איילת, את רוצה לציין את הדברים שיש בנתב"ג ואנחנו בודקים אם יש ברמון?

איילת דיין: השאלה היא גם הקשר של יחידת המשטרה ברמון עם הבקרים, מה עושים כשמוצאים את האישה הזאת?

איילת דיין: איך מעבירים להם את המידע?

איילת דיין: איך המשטרה חוקרת את זה?

איילת דיין: האם יש מתקן מסורבים ברמון שאפשר בכלל לקיים את החקירות האלה?

מיכל (מיקי) חיימוביץ': יש מתקן מעוכבים ברמון?

יגאל דוכן: אין מתקן מסורבים ברמון.

יגאל דוכן: עם זאת, מנהל האשכול היה סגן מפקד המשטרה באילת.

יגאל דוכן: הוא בקשר מצוין עם משטרת ישראל וכל פעם שאנחנו רואים כזאת תופעה, הוא יודע לדבר עם משטרת ישראל, כך שלבוא ולומר שאין לנו קשר עם משטרת ישראל, אני יכול להגיד לך שהקשר הוא הדוק ביותר.

מיכל (מיקי) חיימוביץ': בניתם שדה תעופה חדש, כל כך מודרני.

יגאל דוכן: אני לא בניתי את שדה התעופה.

יגאל דוכן: אין מתקן מסורבים בהנחיה של משרד האוצר שלא יהיה מתקן מסורבים.

יגאל דוכן: את כל המסורבים או שאנחנו מטיסים חזרה עם אותם מטוסים שהם מגיעים או שאנחנו מעבירים אותם לנתב"ג ומשם הם טסים.

יגאל דוכן: זאת לא הבעיה של מתקן המסורבים.

יגאל דוכן: אני מדבר כרגע על הטיפול.

יגאל דוכן: הטיפול נעשה אותו דבר.

מיכל (מיקי) חיימוביץ': אוקיי, אבל לא נראה לך הגיוני שאם אתה בונה שדה תעופה, יהיה בו מתקן מעוכבים?

יגאל דוכן: בהחלט.

יגאל דוכן: ההיגיון אומר ככה.

יגאל דוכן: אחרי שבנו את שדה התעופה אנחנו הלנו על הנושא הזה שאין מתקן מסורבים, כי אני חושב שמתקן מסורבים הוא פרמטר נדרש.

יגאל דוכן: עם זאת, בגלל אופי הפעילות של השדה ובגלל הריחוק שלו ובגלל לצורך העניין נושא של תקציבים והוצאות, החליט משרד האוצר לא לתקצב את הנושא הזה ונאמר לנו שהפעילות תתבצע בצורה כזאת, שמה שאנחנו יכולים להוציא בטיסה, אנחנו מוציאים בטיסה, ובמידה ואנחנו לא מסוגלים, מעבירים אותן לנתב"ג ומשם הן טסות.

מיכל (מיקי) חיימוביץ': בליווי משטרתי או במונית שולחים אותן?

יגאל דוכן: או במונית או בטיסה.

תהלה פרידמן: אחרי תשאול?

יגאל דוכן: טיסה פנימית.

יגאל דוכן: כן, אחרי תשאול.

יוראי להב-הרצנו: אולי בגלל שאין את האמצעים למצות את התהליך, היד קלה יותר על ההדק.

יגאל דוכן: לא, לא, לא.

יגאל דוכן: זה לא נכון.

יגאל דוכן: המיצוי נעשה עד הסוף, לכן גם מתקבלת החלטה.

יגאל דוכן: אם אין החלטת סירוב אז לא מוצה העניין.

יוראי להב-הרצנו: אדוני, במידה ולצורך העניין אתם מזהים מישהי שמסורבת כניסה ואין בשלוש או ארבע השעות הקרובות טיסה חזרה לארץ המוצא, מה אז קורה?

יוראי להב-הרצנו: מי מלווה אותה?

יגאל דוכן: אנחנו מעבירים אותה בטיסת-פנים לנתב"ג, שם קולטים אותה ומעבירים אותה למתקן המסורבים.

יוראי להב-הרצנו: בסדר גמור.

מיכל (מיקי) חיימוביץ': יש לנו את מנהל שדה תעופה רמון, זוהר גפן.

זוהר גפן: צוהריים טובים לכולם.

מיכל (מיקי) חיימוביץ': אתה בתור מנהל שדה התעופה רמון בוודאי יכול לתת לנו פרטים נוספים על כמה מהדברים שקורים שם מהבחינה הזאת.

מיכל (מיקי) חיימוביץ': קודם נבין, האם כל אותם עובדי שדה התעופה, אמר נציג רשות ההגירה והאוכלוסין שמדובר בעובדים ותיקים שעבדו מקודם בעובדה, שיש להם את ההכשרה הנדרשת לזהות קורבנות פוטנציאליים של סחר בנשים.

מיכל (מיקי) חיימוביץ': אתה יכול לאשר את זה שיש לכם את כוח האדם הזה?

זוהר גפן: כוח האדם שמטפל בביקורת הגבולות וכניסה לארץ זה כוח אדם של רשות האוכלוסין/ביקורת הגבולות.

זוהר גפן: הוא לא כוח אדם של רשות שדות התעופה ולא באחריותנו.

זוהר גפן: יגאל דוכן שדיבר קודם, הוא בעצם המנהל של כוח האדם הזה והם מנהלים אותם ומניידים אותם.

זוהר גפן: צריך רק להכיר שבתקופה הנוכחית שאנחנו מדברים עליה, אין תעופה בין-לאומית לרמון ובכלל לישראל ולכן כרגע הטיסות לרמון בחודשים האחרונים הן טיסות פנים-ארציות מנתב"ג בלבד.

מיכל (מיקי) חיימוביץ': למה שדה התעופה החדש ניבנה ללא מתקן מעוכבים?

זוהר גפן: תראי, כרגע אין פה תופעה של מעוכבים בכלל.

מיכל (מיקי) חיימוביץ': כרגע אין תופעה של נוסעים בכלל, אז בטח שאין מעוכבים.

זוהר גפן: אני הבנתי מהנתונים שהציגו רשות האוכלוסין שמדובר בשלוש שנים במספר של חד-ספרתי של נשים, אז אני מניח שכשהתקבלה ההחלטה, היה גם העניין של היעילות ושל הצורך.

זוהר גפן: אני מבין שאם יש מספר חד-ספרתי בשלוש שנים, אז אולי זה מייתר את הצורך.

מיכל (מיקי) חיימוביץ': אני ממש לא מבינה את התשובה הזאת.

מיכל (מיקי) חיימוביץ': אפילו אם מדובר באחד, שניים, שלושה, ארבעה, צריך שיהיה מתקן מעוכבים.

תהלה פרידמן: אנחנו מדברים על 600.

מיכל (מיקי) חיימוביץ': ואנחנו מדברים פה על 600 אנשים שהם סורבו.

מיכל (מיקי) חיימוביץ': מה קורה איתם?

מיכל (מיקי) חיימוביץ': נגיד בן אדם מגיע לשדה התעופה רמון והוא מסורב כניסה, מה קורה איתו מייד?

מיכל (מיקי) חיימוביץ': אם אתם לא מסוגלים להעלות אותו על טיסה באותו רגע, אז מה קורה איתו?

מיכל (מיקי) חיימוביץ': איפה הוא יהיה?

זוהר גפן: כל זמן שהנוסע במעמד של מועמד לסירוב, הוא תחת אחריות של רשות אוכלוסין.

זוהר גפן: הם מטפלים בו וכפי שנאמר קודם, הנוסע או שיעלה על טיסה פנים-ארצית לנתב"ג ושם יטופל במתקן המסורבים או שהוא חוזר עם הטיסה שממנה הוא הגיע.

זוהר גפן: בדרך כלל תהליך הסירוב נמשך בזמן שהמטוס עוד על הקרקע ואז אפשר להחזיר את הנוסע עם הטיסה שהוא הגיע איתה.

מיכל (מיקי) חיימוביץ': שמועה גונבה לאוזניי שכשיש עומס גדול מאוד בשדה התעופה רמון, אנשים נכנסים עם הדרכון הביומטרי שלהם, גם אנשים עם דרכון זר.

מיכל (מיקי) חיימוביץ': האם זה נכון?

זוהר גפן: מי שאחראי על זה זו רשות האוכלוסין.

זוהר גפן: הם מאפשרים או לא מאפשרים.

זוהר גפן: לי לא ידוע על שום מקרה שקרה דבר כזה שבו נכנס נוסע לא לפי ההנחיות.

מיכל (מיקי) חיימוביץ': אוקיי, בסדר.

מיכל (מיקי) חיימוביץ': אנחנו נעבור לנציג המשטרה, רפ"ק סמי דהאן, מפקד נקודת שדה התעופה רמון.

ספי דהאן: צוהריים טובים, גבירתי יושבת-ראש הוועדה.

ספי דהאן: אני גם מצטרף לדברים שחבריי אמרו פה, דיון מאוד חשוב.

ספי דהאן: אני כן רוצה לחזק את דבריו של יגאל דוכן ואת דבריו של ראש העיר קודם כל לגבי הרגישות לעיר.

ספי דהאן: גם אני מאוד רגיש לכל מה שקשור לעיר מבחינת האמירות שעלו פה.

מיכל (מיקי) חיימוביץ': אנחנו לא אמרנו שום דבר על אילת.

מיכל (מיקי) חיימוביץ': אנחנו אוהבים ואוהבות את אילת.

ספי דהאן: אני רואה את זה עליכם וזה בסדר גמור.

ספי דהאן: פשוט אין תופעה.

ספי דהאן: לא קיימת תופעה כזאת ברמון.

ספי דהאן: אני גם לא יודע מאיפה הנתונים האלה שהביאו אותם.

ספי דהאן: אני כן יודע שהקשר מאוד טוב, אפילו מצוין והלוואי הקשר שיש ברמון שיהיה בנתב"ג בין היחידה של רש"ת, של רשות האוכלוסין והמשטרה, בין המשולש הקדוש הזה לבין מה שקורה כלפי התיירים.

ספי דהאן: רמון הוא נמל תעופה מאוד אינטימי, מאוד קטן.

ספי דהאן: מי שביקר שם ראה את חלל אולם הנכנסים של הבין-לאומי.

ספי דהאן: קשה מאוד להעלים שם עין.

ספי דהאן: קשה מאוד לא להתייחס לכל דבר שקורה שם.

ספי דהאן: מבחינת תופעה, מתוך השישה מקרים שנגעו בהם, רק שני מקרים הובאו לפתחה של המשטרה וגם הם לא מקרים שדרשו מענה או פתיחת הליך חקירתי כזה או אחר.

ספי דהאן: פשוט אותה עבירה שהייתה שם, הייתה עבירה נלווית, איומים והתלהמות של אותו אזרח שהגיע לשם וצעק על בקר הגבול, אז כן ביקשו סיוע של המשטרה.

ספי דהאן: לגבי חדר המתנה, יש חדר המתנה.

ספי דהאן: אני בעצמי ביקרתי שם פיזית.

ספי דהאן: הוא לא מאויש מאותה סיבה שלא צריך פשוט.

ספי דהאן: אותו מסורב ממתין למטוס שאיתו הוא הגיע, והוא חוזר.

ספי דהאן: מקרים מעטים, יש יחידת יהלום של נתב"ג שבאה ולוקחת או במונית או בטיסה למתקן כליאה בנתב"ג.

מיכל (מיקי) חיימוביץ': כשהם נלקחים במונית לנמל התעופה בן גוריון, הם תמיד מלווים על ידי שוטר?

ספי דהאן: הם מלווים תמיד על ידי איש של רש"ת, על ידי בקר או מאבטח.

ספי דהאן: אין מצב כזה שמישהו עולה על מונית ומחכה לו מישהו בקצה השני.

ספי דהאן: ממש לא.

ספי דהאן: זה לא קורה.

מיכל (מיקי) חיימוביץ': לא היה אף פעם מקרה שמישהו נסע לבד במונית לנתב"ג?

ספי דהאן: מרמון לא היה מקרה.

ספי דהאן: יכול להיות בעובדה, אני לא מכיר.

ספי דהאן: גם חשוב לי לציין שתקופת טיסות הסחר זה תקופה מאוד קצרה.

ספי דהאן: אנחנו מדברים פה על תקופה של מחודש אוקטובר 2019 עד סוף מרץ 2020, תקופה מאוד קצרה לגבי הטיסות.

ספי דהאן: לי התופעה שם בכל אופן לא מוכרת.

ספי דהאן: אנחנו עוברים הכשרות כחלק מהגיוס שלנו למשטרה.

ספי דהאן: אני גם פה מצטרף לדברים של יגאל דוכן.

ספי דהאן: ממוצע הגילאים אצלי, הוותק הוא 25 שנה.

ספי דהאן: כל השוטרים הוותיקים שהיו במרחב אילת, זה תשעה שוטרים מתוכם שניים דוברי רוסית, הם שוטרים ותיקים מאוד שממוצע הוותק שלהם עומד על 25 שנה, אז מהבחינה הזו אני מאוד שקט ורגוע גם בתקופה שלא היו טיסות בין-לאומית ובמיוחד כשיש טיסות בין-לאומיות.

ספי דהאן: הקשר הוא מאוד רציף, הוא מאוד הדוק עם כל הגורמים, עם גורמי השת"פ.

ספי דהאן: שוב, לא מוכרת לי תופעה שכזו.

ספי דהאן: יכול להיות כמו שנגע לפני כן ראש העיר, תופעה שהייתה על החצייה ממצרים לישראל.

ספי דהאן: פחות מוכר ברמון.

ספי דהאן: עד כאן.

מיכל (מיקי) חיימוביץ': אוקיי, תודה רבה לך.

מיכל (מיקי) חיימוביץ': דינה דומיניץ, מתאמת המאבק בסחר בנשים, משרד המשפטים.

דינה דומיניץ: אני מתאמת המאבק בסחר בבני אדם, לא רק בנשים.

דינה דומיניץ: תודה רבה על ההזדמנות לדבר וגם על הדיון החשוב הזה.

דינה דומיניץ: אני רוצה להתייחס לנושא של שדה התעופה רמון ולחדד כמה דברים.

דינה דומיניץ: קודם כל אם אפשר רק שני משפטים כדי להכניס להקשר הכללי שהוא רחב ומורכב ועדין, שמטפל בכל הנושא של המאבק בסחר בבני אדם וגם כמובן בנושא הזה של סחר למטרות זנות.

דינה דומיניץ: כיום אנחנו יודעים שלמעשה כמעט כל קורבנות הסחר בבני אדם מגיעים דרך שדות התעופה, מגיעים דרך האוויר לישראל.

דינה דומיניץ: אין יותר מעבר קרקעי דרך סיני כמו שהיה בעבר ולכן גם בזכות העובדה שלמדינות רבות יש פטור מאשרות תייר, הדרך הכי קלה והכי נפוצה להכניס קורבנות סחר לישראל היום היא משדות התעופה.

דינה דומיניץ: אנחנו עוקבים אחרי הנושא ומטפלים בו כבר שנים רבות.

דינה דומיניץ: כמו שהזכיר גם יגאל דוכן, אנחנו קיימנו הכשרות רבות לכל הבקרים בארץ.

דינה דומיניץ: לאילת ירדנו באופן אישי, אני ונציגי הרשות והמשטרה וקיימנו הכשרות לכל המעברים שקיימים שם, גם טאבה, גם עובדה וגם שייח' אלנבי וכו'.

דינה דומיניץ: בהחלט אני כן חושבת שיש מקום לדאגה וזה נושא שאנחנו כן עוקבים אחריו.

דינה דומיניץ: בעבר, לפני שהוקם שדה התעופה רמון קיימנו סיור כדי באמת לעמוד על ההכנה לקראת ההקמה שלו, גם המשטרה, גם נציגי רשות האוכלוסין וביקורת הגבולות.

דינה דומיניץ: למעשה הבנו שבשדה התעופה עובדה לא הייתה היערכות מתאימה כדי למנוע כניסה של קורבנות סחר בגלל המגבלות של המתקן, בגלל המרחק מאילת.

דינה דומיניץ: לא היה שם נציג משטרה שישב שם באופן קבוע, לא היה מתקן מסורבים.

דינה דומיניץ: כן נמסר לנו שבשדה התעופה רמון בהחלט מקדישים לזה מחשבה ושהנושאים האלה כן יטופלו, ואני שמחה לשמוע שאכן זה כך.

מיכל (מיקי) חיימוביץ': מה שאת אומרת זה שכל העובדים ברמון היום עברו את ההכשרה שלכם בנושא הזה?

דינה דומיניץ: אני לא יודעת, אבל אם יגאל אומר שמדובר בעובדים ותיקים, אז הם בוודאי עברו הכשרה גם שלי וגם של הגופים האחרים.

מיכל (מיקי) חיימוביץ': אגב, סתם מסקרנות, מה ההכשרה הזאת כוללת?

מיכל (מיקי) חיימוביץ': איך מלמדים בן אדם לזהות מישהי פוטנציאלית לקורבן של סחר בנשים?

דינה דומיניץ: אני לא בהכרח רוצה לפרט את כל הדברים האלה בדיון פומבי כזה שאולי גם מאזינים לו, ואנחנו רואים לפעמים עדויות שבאמת הסוחרים יודעים מראש מה לתדרך ומה מחפשים, ולכן אני לא רוצה מאוד להיכנס לזה, אבל בהחלט ההכשרה כן כוללת קודם כל הסבר של מה זה סחר, איך זה עובד, מה האינדיקציות שיכולים להעיד.

דינה דומיניץ: בהחלט המשטרה מדברת.

דינה דומיניץ: אנחנו משתפים פעולה בהחלט גם איתם, גם עם רשות האוכלוסין, גם משרד הרווחה.

דינה דומיניץ: כל השיקום והטיפול שנעשה בקורבנות שכן מזוהים, הוא כמובן גם נעשה על ידי משרד הרווחה, משרד הבריאות.

דינה דומיניץ: באמת יש פה מערכת ממשלתית מאוד רחבה.

דינה דומיניץ: אני בהזדמנות אחרת אשמח להרחיב על הנושא הזה כי היו שאלות גם לחברי הכנסת בתחילת הדיון.

דינה דומיניץ: זו הכשרה שכוללת את כל האלמנטים שנדרשים וגם מה הנוהל, מה אמורים לעשות במקרה שיש חשד שנכנסת אישה שהיא עשויה להיות קורבן סחר.

דינה דומיניץ: יש חוליה במשטרה, היא אמונה על ההכרה בקורבנות סחר בישראל.

דינה דומיניץ: היא אמורה לקבל הודעה על זה.

דינה דומיניץ: החקירה מתבצעת באמצעותה.

דינה דומיניץ: אני כן חייבת להגיד שאנחנו כמובן לא בונים רק על זה.

דינה דומיניץ: מניעת כניסה וסירוב כניסה הוא לא הכלי היחיד והוא גם לא יכול במאה אחוז לאתר את כל הקורבנות שנכנסים.

דינה דומיניץ: אנחנו כמובן לא יכולים לסרב כניסה לכל התיירות ממדינות מסוימות בטיסות זולות רק משום שהן בגיל מסוים או במראה מסוים, וצריך מאוד להיזהר עם הדברים האלה.

דינה דומיניץ: עדיין נעשית עבודה מדהימה.

דינה דומיניץ: כל התשאולים עוברים, אני יודעת לפחות בנתב"ג שזה עובד ככה, למשטרה באותו היום ויש שם מידע רב שהם יכולים למעשה לעשות בו שימוש וכן לאתר מי הישראלים שהזמינו, מי הישראלים שארגנו את ההגעה של אותן נשים.

דינה דומיניץ: כאמור, יש הרבה מאוד עבודה ולא צריך להתכחש לזה שיש תופעה, מבלי כמובן לפגוע בכבודה של העיר אילת, אבל יש תופעה לא רק באילת, בכל הארץ.

דינה דומיניץ: אנחנו רואים בשנים האחרונות את הדפוסים האלה שמתגברים ואנחנו מנסים למנוע אותם, לכן אני מברכת על הדיון הזה שהוא כמובן חשוב גם בהקשר הזה.

מיכל (מיקי) חיימוביץ': תודה רבה לך.

מיכל (מיקי) חיימוביץ': סיגל רוזן מהמוקד לפליטים ומהגרים, בבקשה.

סיגל רוזן: שלום, אני פעילה במוקד לפליטים ולמהגרים 22 שנה, וב-20 שנה האחרונות אנחנו הפנינו למדינה את מרבית האנשים והנשים שהוכרו כקורבנות סחר על ידי המדינה.

סיגל רוזן: אנחנו ארגון זכויות אדם היחידי שיש לו כניסה לבתי הכלא שבהם נמצאים מהגרים ומהגרות לפני גירוש מהארץ, וביניהם גם קורבנות סחר פוטנציאליים.

סיגל רוזן: אני רוצה לחזק את הדברים שאמר יגאל דוכן על כך שהנשים שמגיעות היום, רובן המכריע מאוד שונות מהנשים שהגיעו בעשורים הקודמים.

סיגל רוזן: הנשים שמגיעות היום מגיעות לתקופות מאוד קצרות, הדרכונים שלהן נשארים בידיהן.

סיגל רוזן: רובן מגיעות הנה, עובדות אמנם בניגוד לחוק אבל יהיה קשה מאוד להגדיר אותן כקורבנות סחר.

סיגל רוזן: אני רוצה קצת למשוך את הדיון הזה, להרחיב אותו לכיוון בעצם של מניעת הסחר, שאני מבינה שזאת המטרה המרכזית של הדיון, למנוע סחר בבני אדם.

סיגל רוזן: אנחנו בשנת 2017 פרסמנו את הדוח הזה, אני לא יודעת אם אתם יכולים לראות, זה בטח יוצא הפוך.

מיכל (מיקי) חיימוביץ': כן, רואים.

סיגל רוזן: אפשר למצוא אותו באתר שלנו, של המוקד לפליטים ולמהגרים.

סיגל רוזן: הוא מפרט את המידע שאספנו במהלך השנים, ובשנים האחרונות במיוחד אנחנו רואים שהבעיה המרכזית היא אותן רשתות שמגייסות אנשים ונשים לעבוד בישראל במדינות המוצא.

סיגל רוזן: אני לא חושבת שצריך להיטפל לשדה תעופה כזה או אחר אלא לנסות ולמנוע את הבעיה לפני שהיא מתעוררת במדינות המוצא.

סיגל רוזן: יש במשטרת ישראל הרבה מאוד שוטרים דוברי רוסית ואוקראינית והשפות הרלוונטיות, שיכולים לעשות את העבודה ולמנוע בעד אותם אנשים ונשים שמגיעים הנה, עוד לפני ההגעה שלהם.

סיגל רוזן: ישTov Rabota V'Israeli למשל, אתר שמציע עבודות פה.

סיגל רוזן: צריך פשוט לקחת צעד אחורה משדה התעופה רמון ולנסות למנוע בכלל את ההגעה לישראל ולא להיטפל לשדה תעופה כזה או אחר, כמה נשים מגיעות אליו ולאיזה מטרה הן הגיעו.

סיגל רוזן: מן הראוי שהן בכלל לא יגיעו הנה, לא ישקיעו כסף בכרטיס טיסה, לא נצטרך להעביר אותן לחדר מסורבים ולא נצטרך להטיס אותן חזרה על חשבוננו למדינות שמהן הן הגיעו.

סיגל רוזן: תודה רבה.

מיכל (מיקי) חיימוביץ': תודה רבה לך.

מיכל (מיקי) חיימוביץ': אני חושבת ששמענו כאן דברים חשובים מאוד ומעניינים.

מיכל (מיקי) חיימוביץ': אני חושבת שאנחנו נמצאים בתקופה שקצת קשה באמת לעשות איזשהו מעקב.

מיכל (מיקי) חיימוביץ': אשמח שכשנחזור לפעילות בשדה התעופה רמון ובשדה התעופה בן גוריון, שהדברים שנאמרו כאן יילקחו בחשבון בצורה באמת עמוקה ומקיפה, כי באמת זה השער שדרכו נכנס הפתח של אותה תופעה מזעזעת ואיומה.

מיכל (מיקי) חיימוביץ': חברת הכנסת תהלה פרידמן, בבקשה, דברי סיכום שלך.

תהלה פרידמן: יש בי איזו מבוכה.

תהלה פרידמן: מצד אחד בנובמבר 2019 בפסק דין יש שמונה נשים, בספק הדין הספציפי הזה.

תהלה פרידמן: מצד שני אומרים לנו, זה כל מה שהיה.

תהלה פרידמן: אני בטוחה שעושים עבודה מצוינת.

תהלה פרידמן: יש פה איזה פער בין מה שהסרסורים מספרים לבין מה שהרשויות יודעות.

ורד ליכטר סול: ברשות כבוד הוועדה, האם אפשר לומר כמה מילים?

מיכל (מיקי) חיימוביץ': כן, בבקשה.

ורד ליכטר סול: קצינת סחר בבני אדם, משטרת ישראל.

ורד ליכטר סול: קצת לעשות סדר בעניינים.

ורד ליכטר סול: אני ממונה על הנושא של סחר בבני אדם בכלל משטרת ישראל.

ורד ליכטר סול: כמה נתונים ולחזק את ידיהם של הבקרים.

ורד ליכטר סול: אנחנו למדים מתיקי החקירה שנפתחו, ונפתחו המון תיקי חקירה, שההגעה של אותן נשים היא כל כך מוסווית.

ורד ליכטר סול: היא מוסווית תחת אנשים שלוקחים עליהן חסות פה בארץ, אנשים שהנתונים שלהם נגנבים.

ורד ליכטר סול: הבקרים מתקשרים לטלפונים ומקבלים אישור לאותה אישה ומישהו פיקטיבי מגיע וחותם עליה ערבויות.

ורד ליכטר סול: הכניסה היא כל כך מגוונת ואנחנו רואים שככל שהכניסה היא כל כך מתוחכמת, זה אומר שאנחנו עושים עבודה נהדרת בגבולות.

ורד ליכטר סול: כל פעם אנחנו נכנסים ולומדים עוד שיטה ועוד שיטה.

ורד ליכטר סול: לעניין מתקן מסורבים ברמון.

ורד ליכטר סול: ברגע שעולה אישה ועולה חשד ודאי, יוצרים איתי קשר ואני מגיעה אישית למתקן מסורבים לדבר עם אותה אישה ומשכנעת אותה להיכנס לישראל להיות עדה.

מיכל (מיקי) חיימוביץ': אבל אין מתקן מסורבים, אז לאיזה מתקן את מגיעה?

ורד ליכטר סול: מרמון מעבירים לנתב"ג.

ורד ליכטר סול: ברמון היה לנו סיפור של אימא ובת, סיפור אחד שהצליחו לעלות עליו בוודאות שיש חשד לסחר.

ורד ליכטר סול: כאשר הם מזהים, הם מרימים ומציפים דגל אדום ואנחנו מגיעים למתקן, אני או מי מטעמי עם שאלונים.

ורד ליכטר סול: תעיד הגברת יסמין קונפינו, מנהלת מקלט לקורבנות, הגיעה איתי פעמיים למתקן כדי לשכנע נשים להיכנס למדינה ולתת לנו את הסיפור איך היא הגיעה.

ורד ליכטר סול: הנשים לא משתפות פעולה, הן מעדיפות לחזור ולהמשיך לעבוד או להיכנס בדרך אחרת למדינת ישראל.

ורד ליכטר סול: בסופו של יום, עבודת הבקרים היא מבורכת.

ורד ליכטר סול: שיתוף הפעולה עם משטרת ישראל הוא שיתוף פעולה יוצא דופן.

ורד ליכטר סול: אנחנו עובדים יד ביד, משתפים מידע שלנו, הם אותנו, אנחנו אותם והכול במטרה אחת.

ורד ליכטר סול: כשיש לנו אופציה להכניס אישה למדינת ישראל בתור עדה, אנחנו קופצים על זה ומנסים לקחת את זה בשתי ידיים על מנת לפתוח בחקירה ולקטוע את שרשרת הסחר ולהגיע לסרסור ולסוחר.

ורד ליכטר סול: לצערנו הנשים ממעטות לשתף פעולה.

ורד ליכטר סול: 2018, אני הכנסתי בחורה בת 18 שהגיעה לעבוד בקריוקי.

ורד ליכטר סול: היא אמרה שהיא באה לעבוד בקריוקי בירושלים, וזה העלה את החשד של הבקר.

ורד ליכטר סול: הבקר התקשר אלי ואמר לי, תבואי, זה נשמע לי לא הגיוני.

ורד ליכטר סול: הגעתי וממנה התפתחה פרשייה של ימ"ר ירושלים, ארבע דירות בושת בירושלים, עוד שמונה דירות בחיפה, מיליוני שקלים חילוט וארבעה סוחרי אדם, והכול בזכות ערנות של בקר שלא נראה לו שאישה מגרוזיה תגיע לעבוד בקריוקי בירושלים.

ורד ליכטר סול: זה קליפת אגוז, דוגמא של העבודה שלנו ביחד.

ורד ליכטר סול: רק לסבר את האוזן, העבודה שלנו, ככל שהם מתקדמים, אנחנו מתקדמים יותר.

מיכל (מיקי) חיימוביץ': תודה רבה.

מיכל (מיקי) חיימוביץ': התחברה שני סבתו, יושבת-ראש ועד העובדים ברשות האוכלוסין וההגירה?

שני סבתו: כן, שלום לכולם.

שני סבתו: מיקי, האם אני יכולה לדבר בחופשיות מה מותר לי, מה אסור לי?

מיכל (מיקי) חיימוביץ': מותר לך לומר מה שאת רוצה.

מיכל (מיקי) חיימוביץ': הדברים נרשמים לפרוטוקול וגם משודרים בערוץ הכנסת.

שני סבתו: הבנתי שעלו סוגיות בנוגע למעברי הגבול, התפקוד של הבקרים.

מיכל (מיקי) חיימוביץ': נכון.

מיכל (מיקי) חיימוביץ': אנחנו דיברנו בעיקר על שדה התעופה רמון.

שני סבתו: אני 22 שנה מתפקדת כבקרית גבול, אמנם בנתב"ג אבל כרגע אני יושבת-ראש מועצת העובדים של כל רשות האוכלוסין וההגירה, כך שאת התפקיד של בקרי הגבול אני די מכירה.

שני סבתו: כמות ההכשרות שלנו ירדה.

שני סבתו: אני יכולה לבוא ולהגיד שבשעות עומס די מחליפים אותנו המכונות הביומטריות, זאת אומרת שאם יש צורך לבוא ולפתוח את המכונות הביומטריות שיאפשרו כניסה לכל האזרחים ללא עמידה בתור על מנת לזרז שירות אחר - - -

מיכל (מיקי) חיימוביץ': זה הוכחש פה בתוקף, הטענה הזאת.

מיכל (מיקי) חיימוביץ': אני גם שאלתי אם זה יכול להיות.

מיכל (מיקי) חיימוביץ': את אומרת שאכן יכול להיות מצב שבמצב של עומס יכנסו לכאן אנשים עם דרכונים זרים רק בדרך הביומטרית בלי תשאול?

שני סבתו: בלי תשאול.

מיכל (מיקי) חיימוביץ': וואו, אוקיי.

שני סבתו: הוכחש בתוקף אבל אפשר להוציא נתונים מהתמונות.

שני סבתו: הרי כל שדה התעופה מצולם, או נתונים של עובדים, נתונים מהמערכות הממוחשבות.

שני סבתו: הכול הרי ממוחשב.

שני סבתו: אפשר לראות תוך כמה זמן כל נוסע עובר.

שני סבתו: הכול מתועד.

שני סבתו: אין משהו שלא מתועד.

מיכל (מיקי) חיימוביץ': הבנתי.

יגאל דוכן: צר לי להגיב.

יגאל דוכן: יו"ר ועד העובדים פה מייצגת את העובדים, לא מייצגת את הנושא, עם כל הכבוד.

מיכל (מיקי) חיימוביץ': היא מייצגת את מי שעובד בשטח, אדוני.

מיכל (מיקי) חיימוביץ': מדברת פה מישהי שעובדת בתור בקרית ונותנת תמונה קצת שונה ממה שאתה הצגת.

יגאל דוכן: אני מבקש את רשות הדיבור כדי להגיב למה שנאמר פה.

מיכל (מיקי) חיימוביץ': יש לך את רשות הדיבור, בבקשה.

יגאל דוכן: אוקיי, אז אני מצטער.

יגאל דוכן: יושבת-ראש ועד העובדים מייצגת את העובדים, היא לא מייצגת את הנושא.

יגאל דוכן: אנחנו מדברים כרגע על הנושא.

יגאל דוכן: נשאלה שאלה, האם זרים נכנסים דרך מכונות ביומטריות.

יגאל דוכן: אני אומר שזרים לא נכנסים דרך מכונות ביומטריות.

יגאל דוכן: יש קבוצות מאוד ספציפיות בנתב"ג שהחרגנו אותם, כמו למשל צוותי אוויר או דיפלומטים שהם עוברים במכונות ביומטריות.

יגאל דוכן: כל הזרים עוברים בפני בקר ואני לא מקבל את מה שנאמר פה.

מיכל (מיקי) חיימוביץ': אוקיי.

שני סבתו: יגאל, אני אמנם מייצגת את העובדים אבל העובדים הם אחראים, מסורים, לויאליים והכי הכי שומרים על ביטחון המדינה.

שני סבתו: ברגע שבאו והתקינו מכונות ביומטריות, המכתב הראשון שאנחנו באנו בתור נציגות של העובדים, באנו על זה שאיפה הביטחון של המדינה שלנו ואיפה התפקוד שלנו גם כאשר מדובר בילדים בני 16 שבאים ומחליפים אותנו בתור שירות לנוסע במקום בקר גבול מומחה מנוסה ובעל ידע וניסיון.

יגאל דוכן: הוויכוח כרגע זה יחסי עבודה?

יגאל דוכן: הוויכוח כרגע זה סחר בבני אדם.

שני סבתו: לא מדובר פה על יחסי עבודה, מדובר פה על ביטחון המדינה.

מיכל (מיקי) חיימוביץ': מה שהיא אומרת זה שהחליפו אותם אנשים לא מקצועיים.

מיכל (מיקי) חיימוביץ': זה מה שאני מבינה לפחות ממה שהיא אומרת, שהם הוחלפו על ידי אנשים שהם עם פחות ניסיון.

יגאל דוכן: לא, לא, לא, סליחה, אני ממש מצטער.

יגאל דוכן: זה ממש לא נכון.

יגאל דוכן: היא מציירת תמונת מצב לא נכונה.

יגאל דוכן: מה שהיא מדברת, היא מדברת על היציאות ולא על הכניסות.

יגאל דוכן: ביציאות לצורך העניין - - -

שני סבתו: לא.

שני סבתו: יש תמונות גם של של"נים בכניסות לארץ על המכונות הביומטריות והתמונות - - - מבקר המדינה.

יגאל דוכן: בואו נראה את דוח מבקר המדינה כדי שנדבר על הנושא הזה, ואני מבקש להפסיק את הוויכוח הזה כי הוא לא תורם שום דבר לסחר בבני אדם.

מיכל (מיקי) חיימוביץ': תראה, הוא תורם מהבחינה הזאת שברגע ששער הכניסה שלנו הופך להיות אולי, אני לא קובעת פה שום דבר, אני אומרת שאם הטענות שהיא טוענת כאן אכן נכונות, יכול להיות ששער הכניסה שלנו יותר פרוץ ממה שהוא היה בעבר.

מיכל (מיקי) חיימוביץ': אתה מכחיש.

יגאל דוכן: אני לא מקבל את זה.

מיכל (מיקי) חיימוביץ': בסדר, זכותך.

יגאל דוכן: לא מקבל את זה.

יגאל דוכן: אני אומר את זה חד משמעית.

מיכל (מיקי) חיימוביץ': היא טוענת טענות אחרות והיא מייצגת עובדים שעובדים בשטח.

יגאל דוכן: אני מציע שתקראו את דוח מבקר המדינה האחרון על העבודה שנעשית, כולל הטכנולוגיה שהוכנסה בדיוק כדי לשרת את הציבור.

שני סבתו: איזה טכנולוגיה?

יגאל דוכן: כל הדבר הזה.

יגאל דוכן: אני מקווה פעם אחת ולתמיד להפסיק את הוויכוח האידיוטי הזה שנאמר שיש של"נים שמחליפים בקרים.

יגאל דוכן: אף בקר לא פוטר.

יגאל דוכן: רק מגדילים את סד"כ הבקרים, אז שיפסיקו עם זה.

שני סבתו: מה זה קשור לסד"כ של הבקרים?

שני סבתו: במקום שבקר יאייש את המכונה הביומטרית, עומד של"ן בן 16 במקום בקר מנוסה.

שני סבתו: אם אתה כל כך טוען על המכונות הטכנולוגיות ועל ההשקעה שלכם, איך גיאורגים נכנסים לארץ בלי פיקוח?

מיכל (מיקי) חיימוביץ': טוב, אני מצטערת אבל הוויכוח הזה עובר לפסים שיכול להיות שצריך לברר אותם אבל זה לא הנושא שלנו הפעם.

מיכל (מיקי) חיימוביץ': זה נושא מעניין בעיניי.

מיכל (מיקי) חיימוביץ': פתחתם פה סוגיה חשובה ומעניינת אבל היא נוגעת אולי בסופו של דבר בשורה התחתונה בזה שעלולות להיכנס לכאן גם נשים שלא נבדקו אולי.

מיכל (מיקי) חיימוביץ': זה נושא גדול שאולי אנחנו נחליט שאנחנו נקדיש לו דיון ספציפי.

מיכל (מיקי) חיימוביץ': אני מקווה שהדברים שנשמעו כאן ועצם העובדה שאנחנו העלינו את זה כאן, ואני מודה לך חברת הכנסת תהלה פרידמן, בהחלט יביאו לכך שגם ברשות שדות התעופה וגם במינהל האוכלוסין וההגירה יחדשו את הנהלים ויתכוננו לכניסה ולפתיחת השמיים, ולכך שבאמת יעשה הכול על מנת למגר את התופעה הזאת של סחר בנשים לזנות.

מיכל (מיקי) חיימוביץ': אנחנו נסכם את הדיון בנושא הזה ואנחנו נעביר לרשות האוכלוסין וההגירה וגם לרשות שדות התעופה את השאלות שעלו כאן בדיון הזה כדי לקבל את הנתונים המספריים ואת הדברים שדיברנו עליהם כאן.

מיכל (מיקי) חיימוביץ': אני רוצה לנצל את ההזדמנות שיש כאן גם אנשים מרשות האוכלוסין וההגירה ולהגיד כאן משהו לגבי דיון שהתקיים כאן מוקדם יותר.

מיכל (מיקי) חיימוביץ': נאמרה פה אמירה, אחת מחברות הכנסת השתמשה במילה "שקרנים" כלפי עובדי רשות האוכלוסין וההגירה.

מיכל (מיקי) חיימוביץ': אני רוצה להגיד כאן שאמירה מהסוג הזה אינה נאותה ואני רוצה להתנצל בפני עובדי רשות האוכלוסין וההגירה על כך שלא אמרנו את הדברים האלה בשעה שהדברים נאמרו.

מיכל (מיקי) חיימוביץ': אני חושבת שטענות כאלה כלפי עובדים שעושים עבודה מסורה, יכול להיות שיש טענות לגבי אופי העבודה והדרך שבה היא מתבצעת אבל אמירה כזאת היא פוגענית ואין לה מקום בישיבה של הכנסת.

מיכל (מיקי) חיימוביץ': תודה רבה.